
Uttalelse Miljøkveld: 4 november 2025 - Nidelvkorridoren
Kilde: Styret, Naturvernforbundet i Trondheim
Emne: Nidelvkorridoren generelt; Valøya, Leirøya og Nidelvstien spesielt 
Dato: 29.10.2025


Nidelvkorridoren, som også utgjør byens viktigste økologiske korridor, er inne i en negativ utvikling, både for elva, naturen, miljøet og samfunnet. Denne utviklingen må snus, og det helst raskt. Det er tross alt Nidelva som, da den for mange tusen år siden «brått» brøt gjennom Trongfossen, la grunnlaget for byen.
Vi er særlig opptatt av å synliggjøre og verdsette de vanskelig målbare, men samfunnsmessig viktige kvalitetene knyttet til nærnatur, miljø, matjord, friluftsliv, folkehelse og rekreasjon. I plan- og byggesaker blir slike verdier ofte underordnet andre hensyn, dette ønsker vi å endre, både generelt og spesielt for Nidelvkorridoren.
Planer som ikke dokumenterer hvordan disse hensynene ivaretas, må stanses og tilpasses helheten før videre behandling, i tråd med føre-var-prinsippet og kommunens egne mål om arealnøytralitet, naturbevaring og -restaurering.
Store deler av den tidligere Trondheimsdelen av korridoren har gått tapt de siste 75 årene. Flere viktige meandere er blitt helt nedbygd, og det planlegges fortsatt omfattende omreguleringer og nybygging.
Kommunen har riktignok lagt inn enkelte føringer som «overordnede premisser» for utviklingen av Nidelvkorridoren. Vi mener imidlertid at disse må styrkes med tydeligere og mer forpliktende bestemmelser.
Vi har allerede levert høringsinnspill til flere reguleringsforslag som berører Nidelvkorridoren, blant annet på Sluppen, Tempe, Valøya og Leirøya. Med bakgrunn i dette møtet og uttalelsen planlegger vi også et samlet innspill om Nidelvkorridoren og Nidelvstien.

Vi mener: 
Nidelvkorridoren må gis et vern i KPA som gjenspeiler dens betydning for byen. Byggeforbudet på 100 meter må forvaltes etter de samme prinsippene som gjelder for strandsonens 100-metersbelte, og muligheter for naturrestaurering må nyttes når anledningene byr seg.
Valøya og Leirøya bør, når muligheten byr seg, tilbakeføres til naturlig elvenatur, kulturlandskap og friluftsområde gjennom hel eller delvis naturrestaurering. Dette må forberedes ved at slike alternativer utredes og brukes som sammenligningsgrunnlag mot andre forslag fra utbyggere (inkludert kommunen selv).
Det oppfordres til å etablere et planleggingsprosjekt med fagkonsulenter og landskapsarkitekter, gjerne med støtte fra Miljødirektoratet, som har tilskuddsordninger for slike tiltak. Første steg kan være å søke støtte til prosjektering (søknadsfrist 15. januar).
Nidelvstien bør planlegges med utgangspunkt i eksisterende stier og tråkk, uten maskinelle inngrep. Vi mener den opprinnelige politiske ideen bak Nidelvstien hadde gode intensjoner om å knytte Klæbu og Trondheim tettere sammen i den nye storkommunen, men at hensynet til natur og miljø i liten grad ble vurdert. De foreliggende planene innebærer uakseptable inngrep. Disse må legges på is og planinitiativ/forslag konsekvensutredes med utgangspunkt i nullalternativet.

